Tijorat banklarida jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish bo‘yicha ichki nazorat qoidalariga o‘zgartirish va qo‘shimchalar kiritish haqida

O‘zbekiston Respublikasining “O‘zbekiston Respublikasining Markaziy banki to‘g‘risida” (O‘zbekiston Respublikasi Oliy Majlisining Axborotnomasi, 1995-y., 12-son, 247-modda), “Banklar va bank faoliyati to‘g‘risida” (O‘zbekiston Respublikasi Oliy Majlisining Axborotnomasi, 1996-y., 5-6-son, 54-modda) va “Jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish to‘g‘risida”gi (O‘zbekiston Respublikasi qonun hujjatlari to‘plami, 2004-y., 43-son, 451-modda) qonunlariga muvofiq O‘zbekiston Respublikasi Markaziy banki Boshqaruvi va Bosh prokuratura huzuridagi Soliq, valyutaga oid jinoyatlarga va jinoiy daromadlarni legallashtirishga qarshi kurashish departamenti qaror qiladilar:
 1. O‘zbekiston Respublikasi Markaziy banki Boshqaruvi va Bosh prokuratura huzuridagi Soliq, valyutaga oid jinoyatlarga va jinoiy daromadlarni legallashtirishga qarshi kurashish departamentining 2009-yil 13-oktabrdagi 23/6-sonli va 32-sonli qarori (ro‘yxat raqami 2023, 2009-yil 23-oktabr) (O‘zbekiston Respublikasi qonun hujjatlari to‘plami, 2009-y., 44-son, 472-modda) bilan tasdiqlangan “Tijorat banklarida jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish bo‘yicha ichki nazorat qoidalari”ga ilovaga muvofiq o‘zgartirish va qo‘shimchalar kiritilsin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 1. 22-bandning “b” xatboshisi quyidagi tahrirda bayon etilsin:
 “b) bir martalik operatsiyalar amalga oshirilgan quyidagi hollarda:
 eng kam ish haqi miqdorining 1000 baravariga teng yoki undan oshgan summada jismoniy shaxslar tomonidan naqd chet el valyutasi va (yoki) yo‘l cheklari sotilishida;
 eng kam ish haqi miqdorining 100 baravariga teng yoki undan oshgan summada jismoniy shaxslar tomonidan naqd chet el valyutasini maydalanishida, almashtirilishida va (yoki) konversiyalanishida;
 eng kam ish haqi miqdorining 100 baravariga teng yoki undan oshgan summada mijozlardan naqd chet el valyutasi va (yoki) yo‘l cheklarini ekspertiza uchun qabul qilinishida;
 mijozlar tomonidan plastik kartochkalar bo‘yicha naqd xorijiy valyuta olinishida;
 jismoniy shaxslar tomonidan naqd chet el valyutasini va (yoki) chet el banklari va moliya institutlari tomonidan chiqarilgan yo‘l cheklarini sotib olinishida;
 bank hisobvarag‘ini ochmasdan yoki hisobvaraqdan foydalanmasdan, pul o‘tkazmalarini amalga oshirishda yoki qabul qilishda (kommunal va aloqa xizmati, budjet, budjetdan tashqari jamg‘armalarga to‘lovlar hamda boshqa majburiy to‘lovlar bundan mustasno);”.
 2. 24-band quyidagi mazmundagi ikkinchi xatboshi bilan to‘ldirilsin:
 “Olingan axborotlarning (hujjatlarning) ishonchliligiga shubhalar mavjud bo‘lsa, tijorat banklari ushbu axborotlarni (hujjatlarni) tekshirish (verifikatsiyalash) bo‘yicha choralarni ko‘rishlari lozim. Bunday holatlarda, tijorat banklari mijozlar haqidagi axborotlarning (hujjatlarning) ishonchliligini (haqiqiyligini) aniqlashtirish uchun tegishli tashkilotlarga murojaat qilishga haqli”.
 3. 25-bandda:
 quyidagi mazmundagi ikkinchi va uchinchi xatboshilar bilan to‘ldirilsin:
 “Mijoz bankka kelmagan holda operatsiyani amalga oshirish imkonini beruvchi dasturlar yordamida shubhali operatsiyalar o‘tkazish haqidagi gumonlar mavjud bo‘lganda, tijorat banki tegishli dasturdan foydalangan holda xizmat ko‘rsatish bo‘yicha shartnoma tuzilgan, jumladan, bevosita bank xizmat ko‘rsatish shartnomasida ko‘rsatilgan va lozim darajada tekshirilgan shaxslar tomonidan operatsiyalar amalga oshirilayotganligini mijozning yuridik manzili bo‘yicha o‘rganish huquqiga ega.
 Yuqoridagilarni o‘rganish jarayonida, tijorat banki mijoz tomonidan O‘zbekiston Respublikasida naqd pulsiz hisob-kitoblar to‘g‘risidagi nizom (ro‘yxat raqami 1122, 2002-yil 15-aprel, O‘zbekiston Respublikasi vazirliklari, davlat qo‘mitalari va idoralarining me’yoriy hujjatlari axborotnomasi, 2002-yil 7-son) talablariga rioya qilinishini, xususan pul hisob-kitob hujjatlarining rasmiylashtirilishi, vakolatli shaxslar (rahbari, bosh hisobchisi) tomonidan pul hisob-kitob hujjatlarining imzolanib tasdiqlanishi, ushbu hujjatlar bo‘yicha o‘tkazmalar aynan elektron imzolash huquqi mavjud bo‘lgan shaxs tomonidan elektron imzolash orqali tasdiqlangan holda amalga oshirilishiga, mazkur hujjatlarning saqlanishiga alohida e’tibor qaratishi lozim”;
 ikkinchi xatboshi uchinchi xatboshi deb hisoblansin.
 4. 38-band quyidagi tahrirda bayon etilsin:
 “38. Mijozni lozim darajada tekshirishni amalga oshirishning imkoni mavjud bo‘lmagan taqdirda tijorat banki Departamentga xabar berish masalasini ko‘rib chiqishi va ish munosabatlariga kirishishni yoki bunday mijozning pul mablag‘lari yoki boshqa mol-mulk bilan bog‘liq operatsiyalarini amalga oshirishni rad etishga yoxud u bilan har qanday ish munosabatlarini to‘xtatishga majbur.
 Norezident — bank tomonidan jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish bo‘yicha xalqaro standartlar talablari buzilishi holatlari haqida axborot mavjud bo‘lgan taqdirda, tijorat banki boshqaruvi ushbu vakil bank bilan hamkorlikni to‘xtatishgacha bo‘lgan tegishli choralar ko‘rish to‘g‘risidagi masalani ko‘rib chiqishi kerak”.
 5. 44-band quyidagi mazmundagi “z” kichik band bilan to‘ldirilsin:
 “z) mijozning shaxsan ishtirokisiz operatsiyani amalga oshirish imkonini beruvchi dasturiy komplekslardan foydalanuvchi mijozlar”;
 “z” kichik band “i” kichik band deb hisoblansin.
 6. 51-band quyidagi tahrirda bayon etilsin:
 “51. Ichki nazorat xizmati xodimlari mijoz va operatsiya haqidagi ma’lumotlarni o‘rganadi, tegishli ma’lumotlarni Ichki nazorat xizmatining maxsus jurnalida va mijoz so‘rovnomasida qayd etadi, shuningdek, ularni Ichki nazorat xizmati rahbariga yuboradi”.
 7. 67-band quyidagi tahrirda bayon etilsin:
 “67. So‘rovnomalar maxsus dasturlar yordamida barcha mijozlar bo‘yicha elektron shaklda to‘ldiriladi. Shubhali operatsiyalarni amalga oshiruvchi va yuqori darajadagi xatar toifasiga kiritilgan mijozlar bo‘yicha so‘rovnomalar qog‘oz shaklida ham to‘ldiriladi.
 Elektron shaklda to‘ldirilgan mijoz so‘rovnomasi qog‘oz shaklida chiqarilganda tijorat bankining bosh buxgalteri yoki u bo‘lmagan taqdirda, uning muovini yoxud mas’ul xodim tomonidan tasdiqlanadi”.